Jens Heimburger (KF), 1998-12-04:
Det Konservative Folkeparti støtter det fremsatte forslag.
Det er ganske naturligt, at der gennemføres en ligestilling i finansieringen af henholdsvis almene boliger og private andelsboliger, så begge boligformer ophører med brugen af indeksobligationer.
Samtidig er vi tilhængere af, at der løbende sker en øget beboerbetaling inden for alle dele af det byggeri, som staten yder støtte til.
Det er nogle forskellige områder, vi skal omkring, og jeg vil straks kaste mig over det første lovforslag, nr. L 111.
Jeg mener rent faktisk også, at der findes nogle selvstændige, som kan regnes for at være den lille mand, men som SF jo så åbenbart regner som værende nærmest store mennesker.
Jeg er glad for, at de nu bliver sidestillet med lønmodtagere i spørgsmål om forbedrede vilkår i forbindelse med sygdom.
Den anden del er en omlægning af refusionsprocenterne i forbindelse med at få skaffet flere personer i revalidering.
Her må vi jo konstatere, at der altså er nogle kommuner, der er bedre end andre, der er nogle, der er mere vakse ved havelågen end andre, der er nogle, der er særdeles bedre til at få en revalidering op at stå, og derfor har det været nødvendigt at bruge ikke alene kagedåsen, men også stokken.
Kagedåsen var jo den, vi brugte i lovforslag nr. L 110, hvor vi havde den virksomhedsrettede revalidering, og hvor vi også bruger flere penge på det område.
Her er der altså tale om, lad mig så sige den motiverende stok over for de her kommuner.
Det tilslutter vi os.
Det er det sure med det søde.
I lovforslag nr. L 112 er der i virkeligheden tale om, at vi vil have ensartede regler for alle unge under 25 år, og det betyder så, at vi må ophæve den undtagelsesregel, der er i dag for dem, som har været beskæftigede i sammenhæng i mere end 18 måneder.
Lovforslag nr. L 113 er et opsamlingsheat, og vi er også tilhængere af, at samlevende og ægteskaber ligestilles med hensyn til pensionstillæg, personlige tillæg og lign., og det ville jo også være til skade for ægteskabslivsformen, hvis den nuværende forfordeling ikke blev bragt til ophør.
Det andet spørgsmål om at modregne udbetalinger.
Ja, jeg må indrømme som stadig væk forholdsvis ny i Folketinget, at det forekommer mig underligt, at det ikke allerede er lov i dag.
Bagudbetaling er i virkeligheden det, der i forvejen er gældende langt de fleste steder, og jeg synes jo, da der kun er tale om, at det er for nye sociale pensioner, er det også rimeligt. Derimod kan man godt sige, det er lidt trist, at vi må
være med til at fjerne det skattekompenserende tillæg for pensionister
Det er trist i den forstand, at det jo ikke er lykkedes os at nedbringe skattetrykket, og det ville jo i virkeligheden være meget mere flot, hvis vi kunne det.
Endelig er der en præcisering af definitionen af, hvornår en person kan karakteriseres som enlig i forbindelse med reglerne om børnebidrag, som vi også tilslutter os.
Så samlet støtter vi lovforslag nr. L 113.
Med hensyn til det sidste forslag om Den Sociale Pensionsfond synes jeg, det er vigtigt, og det tegner den her debat sig så også for, at vi får tingene frem i lyset, og jeg mener rent faktisk godt, vi ville kunne stå inde for, at der ofres meget, meget store tilsvarende midler på det område, sådan som det er tiltænkt.